सालभर प्लानिंग पर सेट नहीं ले पाए, अब अगले साल होगी
प्रदेश में होने वाली राज्य पात्रता परीक्षा (सेट) की राह देखते-देखते अभ्यर्थियों का पूरा साल बीत गया। 2013 में यह परीक्षा हुई थी। उच्च शिक्षा विभाग ने इस साल इसके आयोजन की तैयारी की थी, दिसंबर में परीक्षा होने की उम्मीद जताई जा रही थी। लेकिन विभाग इसके आयोजन में फेल साबित हुआ। व्यापमं के पास उच्च शिक्षा विभाग ने कुछ महीने पहले प्रस्ताव भेजा था लेकिन तकनीकी दिक्कतों की वजह से परीक्षा नहीं हो पाई है। अब परीक्षा नए साल में होने की संभावना है।
साल 2006 में सेट का आयोजन किया गया था। करीब सात साल बाद 2013 में इसका आयोजन किया गया। करीब 30 हजार से ज्यादा अभ्यर्थियों ने आवेदन किया। तब लगातार परीक्षा के आयोजन की बातें सामने आई थी। साल 2015 में उच्च शिक्षा विभाग ने इसके आयोजन की योजना बनाई। नए विषय इस परीक्षा में शामिल करने के लिए कॉलेज व विश्वविद्यालयों से प्रस्ताव मंगाए गए। कुछ नए विषय जोड़े भी गए। इसके बाद परीक्षा के आयोजन की जिम्मेदारी व्यापमं को देते हुए प्रस्ताव भेजा गया। व्यापमं ने परीक्षा के आयोजन में हामी भरी।
फिर यूजीसी के पास परीक्षा से संबंधित प्रस्ताव भेजा गया। तब से यह प्रस्ताव अटका हुआ है। सूत्रों के मुताबिक नए विषय को शामिल करने और परीक्षा के आयोजन से संबंधित खाका तैयार करने में उच्च शिक्षा विभाग ने लंबा समय लिया। इस वजह से परीक्षा की प्रक्रिया इस साल नहीं हो पाई। अब संभावना जताई जा रही है कि परीक्षा को लेकर जनवरी में विज्ञापन जारी किया जा सकता है। परीक्षा मार्च में हो सकती है।
hin_Deva hin_Deva hin_Deva hin_Deva